**Drakoncije**, punim imenom **Blosije Emilije Drakoncije** (latinski: , oko 455‒oko 505. n.e.), bio je ranohrišćanski latinski pisac, koji je rođen u Kartagini i čije stvaralaštvo pada u drugu polovinu 5. veka nove ere.

Život
-----

Rođen je u porodici zemljoposednika i u svom je rodnom gradu izgradio pravničku karijeru. Kad su Afriku osvojili Vandali, Drakonciju je prvo bilo dopušteno zadržati svoja imanja, ali mu je potom vandalski kralj Guntamund oduzeo imovinu i bacio ga u tamnicu, navodno zatio što nije opevao njegove pobede, a napisao je panegirik nekom tuđinskom i neprijateljskom vladaru. Drakoncije je potom u tamnici sastavio jednu elegiju u kojoj kralja moli za milost i oproštaj. Ishod nije poznat, ali se pretpostavlja da je Drakoncije oslobođen i zatim otišao u severnu Italiju u potrazi za mirnim životom. Ta se pretposvka slaže s okrićem jednog rukopisa iz 15. veka u Bobbiju, koji se sad nalazi u Nacionalnoj biblioteci u Napulju, a u kome se nalazi nekoliko kraćih Drakoncijevih pesama *(Carmina minora)*.

Delo
----

Najvažnije Drakoncijevo delo jeste *O pohvalama Bogu* *(De laudibus Dei)* u tri knjige, napisano u 575 daktilskih heksametara, koje se bavi nastankom sveta i njegovim daljim postojanjem po milosti božjoj. Premda ovom delu ne nedostaje duha, ono je ipak prepuno nejasnih mesta i komplikovanih izraza. Prikaz postanja, koji obuhvata veći deo prve knjige, rano se pojavio kao zaseban spis pod naslovom *Šestodnev* *(Hexameron)* i sve tri knjige zajedno je priredio tek Faustino Arévalo 1791. U 7. veku Eugenije, biskup u Toledu, po nalogu kralja Hindasvint preradio je Drakoncijev tekst i dodao opis sedmog dana, čime je celu pesmu produžio na 634 stiha; sačuvane su i izvorna Drakoncijeva varijanta i Eugenijeva redakcija.

Vandalskom kralju Guntamundu upućena je *Zadovoljština* *(Satisfactio)* od 158 elegijskih distiha, pisana između 484. i 486. godine. Njegove *Manje pesme* *(Carmina minora)*, nazvane i *Romulea*, gotovo sve u heksametru, sastoje se od školskih vežbi i retorskih deklamacija (npr. *reči Herkulove* *[Verba Herculis]*), dva epitalamija i mitoloških epilija, npr *Hila* *(Hylas)*, *Otmica Helene* *(De raptu Helenae)*, *Medeja* *(Medea)*, kao i *Orestova tragedija* od oko 1.000 heksmetara, koja je u rukopisu sačuvna anonimna, ali je danas dokazano da joj je autor bio Drakoncije. Ispred priče o Hili, miljeniku Heraklovom, nalazi se posveta autorovom učitelju, gramatičaru Felicijanu.

Drakoncije u svojim delima pokazuje značajnu pesničku veštinu i odjeke klasičnih pesnika, posebno Lukrecija i Vergilija, no njegov je jezik često "hrapav i mračan", sintaksa je "smela" a prozodija neispravna. S druge strane, i pored retorskih preuveličavanja i nedostatka jasnoće, ne nedostaje mu snažnog izraza i izvrsnog poznavanja kako *Biblije* tako i rimske književnosti.

Druge osobe
-----------

Drakoncija ne treba mešati s drugim osobama istog imena, od kojih je jednom Atanasije uputio jedno svoje pismo, drugoga Paladije naziva "uglednim" (ἔνδοξος) i "čudesnim" (θαυμαστός), a trećeg Drakoncija, biskupa u Pergamu, spominju Sokrat Sholastik i Sozomen.

Literatura
----------

* „Dracontius, Blossius Aemilius". *Encyclopædia Britannica*. **VIII**. Cambridge. 1910. pp. 404‒405.
* Hosu, Stjepan (1977), „Srednjovjekovna latinska književnost", *Povijest svjetske književnosti*, **2.**, Zagreb: Mladost, pp. 347–403
* Hudson-Williams, Alun; Raby, Frederick James Edward (2003), „Dracontius, Blossius Aemilius",  S. Hornblower & A. Spawforth (eds.), *Oxford Classical Dictionary* (3rd rev. izd.), Oxford, ISBN 9780198661726
* Ramsay, William (1867), „Dracontius",  Smith, William, *Dictionary of Greek and Roman Biography and Mythology*, Boston
* Vratović, Vladimir (1977), „Rimska književnost", *Povijest svjetske književnosti*, **2.**, Zagreb: Mladost, pp. 189–312

|  |  |
| --- | --- |
| Normativna kontrola Uredi na Wikidati | 
* WorldCat identiteti
* VIAF: 224958933
* LCCN: n79128938
* ISNI: 0000 0003 7117 4625
* GND: 11867241X
* SELIBR: 277272
* SUDOC: 028733568
* BNF: cb12050888x (podaci)
* BIBSYS: 90582929
* NKC: jn19990001858
* BNE: XX1250459
* CONOR.SI: 120576611
* NSK: 000571082

 |